การจัดสรรสินทรัพย์นับว่าเป็นกลยุทธ์การลงทุนที่มีจุดมุ่งหมายเพื่ออะไร
a. สามารถสร้างผลตอบแทนได้
b. สร้างความสมดุลระหว่างผลตอบแทนและความเสี่ยง
c. ลงทุนในหุ้นกลุ่มเน้นคุณค่า
d. ฉวยโอกาสจากราคาของสัญญาซื้อขายล่วงหน้าในระยะสั้นและระยะยาวที่แตกต่างกัน
คำตอบที่ถูกต้องคือ b.  เนื่องจาก การจัดสรรสินทรัพย์นับว่าเป็นกลยุทธ์การลงทุนที่มีจุดมุ่งหมายเพื่อสร้างความสมดุลระหว่างผลตอบแทนและความเสี่ยง โดยเป็นการจัดพอร์ตการลงทุนตามเป้าหมายของแต่ละบุคคล 

โดยการจัดสรรสินทรัพย์การลงทุนในยุคแรกๆ มักเป็นเพียงการจัดสรรสินทรัพย์ระหว่างตราสารทุน ตราสารหนี้ และเงินสด หลังจากนั้นพอเริ่มมีการขยายการลงทุนในต่างประเทศเพิ่มมากขึ้น ก็เริ่มมีการแบ่งสัดส่วนการลงทุนตามภูมิภาคต่างๆ ทำให้การจัดสรรสินทรัพย์มีความซับซ้อนมากขึ้น 

แต่ถ้ามองย้อนไปยังวิกฤตที่เกิดขึ้น ไม่ว่าจะเป็นวิกฤตซับไพรม์ในปี 2008 หรือวิกฤตจากการแพร่ระบาดของโควิด-19 ในปี 2020 ที่ผ่านมา จะพบว่าสินทรัพย์ต่างๆ ทั่วโลก มีความผันผวนสูงขึ้นเป็นอย่างมาก และเกือบทุกสินทรัพย์ก็ให้ผลตอบแทนติดลบไปพร้อมๆ กัน ทำให้การกระจายความเสี่ยงไปยังสินทรัพย์ที่หลากหลายจะไม่เกิดประโยชน์เท่าที่ควร 

อย่างไรก็ตาม เมื่อวิเคราะห์ผลตอบแทนของสินทรัพย์เหล่านี้ และแยกวิเคราะห์องค์ประกอบของผลตอบแทน จะเห็นได้ชัดเจนถึงปัจจัยสภาวะเศรษฐกิจหลักที่เป็นตัวขับเคลื่อนผลตอบแทน เช่น อัตราดอกเบี้ย อัตราเงินเฟ้อ อัตราการเติบโตของเศรษฐกิจ ฯลฯ 

เมื่อเข้าใจหรือคาดการณ์ปัจจัยเหล่านี้ได้ ก็จะเลือกส่วนผสมและกลยุทธ์ที่เหมาะสม เพื่อสร้างผลตอบแทนและควบคุมความเสี่ยงตามเป้าหมายได้ ซึ่งการวิเคราะห์ปัจจัยสำหรับการลงทุนดังกล่าวเรียกว่า ‘Factor Investing’
5.ความรู้ทางการเงิน,3.ตลาดการเงิน & ผลิตภัณฑ์และบริการทางการเงิน